Kampwenke vir 'n ATKV-oordvakansie | ATKV-Oorde
"Kamp is 'n mooiweersding", het ek my pa altyd hoor sê.
Dit was dalk ná een van ons woonwavakansies toe dit die hele naweek deur gereën het. Ons moes maar in ons Caravette 6-woonwa sit en kaart speel. Ek dink ons was naby aan gesinsmoord met my broer wat die heeltyd gekul het. Ek het ook 'n ander kant van my ouma gesien oor daai twee dae in isolasie – en dit was nie haar vriendelike kant nie. Maar ongure weer is nie die enigste ding wat 'n kampvakansie kan versuur nie, hetsy jy met 'n woonwa gaan kamp of met 'n tent. Daar is beslis 'n paar voorsorgmaatreëls wat jy kan tref om te voorkom dat die klein jakkalsies jou kampplek verniel.
Babapoeier help om die miere weg te hou in die tent.
'n Elektriese waaier is baie belangrik, veral as jy nie koelte by jou kampplek het nie. 'n Waaier help vir die ergste hitte as jy bietjie wil skuins lê in die middag.
Maak seker dat jou staanplek 'n koelteboom het. Anders gaan die Afrikason jou uitbraai!
Kyk uit vir waterlope. As dit begin reën, wil jy nie hê dat 'n rivier deur jou staanplek moet loop nie.
Hou die telefoonnommer van die oordbestuurder byderhand. Bel hom gerus as iemand te veel raas of onbetaamlik optree.
Insekweerders. Kyk, om die hele nag rond te rol omdat muskiete jou opvreet, is nie lekker nie. Spuit jouself, of nog beter, kry een van daai muskietmatjies.
Sonbrandmiddels. Dit gebeur altyd – jy vergeet die eerste dag om genoeg van die sonblok aan te smeer, net om die volgende paar dae les op te sê in die son. Of nog erger – jy moet swem met 'n T-hemp aan.
Kerse. Veral sitronellakerse wat ook sommer die muskiete weghou.
Mens kan niks omtrent ongure weer doen nie. Tog kan jy voorsiening daarvoor maak ingeval dit wel gebeur. En die laaste ding wat jy wil hê is dat boetie en sussie baklei omdat die een kwansuis méér as die ander een moet doen.